CELEX: 
Language: da
Date: 2020-05-14 00:00:00
Title: KOMMISSIONENS DELEGEREDE FORORDNING (EU) …/… om supplerende regler til Europa-Parlamentets og Rådets forordning (EU) 2019/517 vedrørende kriterierne for kvalificering og udvælgelse og proceduren for udpegelse af topdomæneadministratoren for topdomænet .eu

EUROPA-
                           KOMMISSIONEN
                                                     Bruxelles, den 14.5.2020
                                                     C(2020) 3075 final
            KOMMISSIONENS DELEGEREDE FORORDNING (EU) …/…
                                         af 14.5.2020
    om supplerende regler til Europa-Parlamentets og Rådets forordning (EU) 2019/517
   vedrørende kriterierne for kvalificering og udvælgelse og proceduren for udpegelse af
                     topdomæneadministratoren for topdomænet .eu
                                     (EØS-relevant tekst)
DA                                                                                       DA
 ---pagebreak---                                             BEGRUNDELSE
   1.        BAGGRUND FOR DEN DELEGEREDE RETSAKT
   Topdomænet .eu giver Europa dets egen internetidentitet. Formålet er at fremme EU's
   synlighed på internettet, øge brugernes mulighed for at vælge domænenavne og fremme e-
   handel. Forordning (EU) 2019/5171 om ændring og ophævelse af forordning (EF)
   nr. 733/20022 og om ophævelse af Kommissionens forordning (EF) nr. 874/20043 trådte i
   kraft den 18. april 2019, og heri fastsættes nye regler for gennemførelse af topdomænet .eu og
   dets funktion. De nye regler gælder fra den 13. oktober 2022 og giver .eu-domænet
   fleksibilitet til at tilpasse sig hurtige markedsændringer og modernisere sin
   forvaltningsstruktur.
   Ved forordning (EU) 2019/517 får Kommissionen beføjelser til at vedtage delegerede
   retsakter og gennemførelsesretsakter, som er nødvendige for at vælge administratoren af
   topdomænet .eu og for administrationen af det. Ved forordningens artikel 8 tildeles
   Kommissionen beføjelser til at vedtage retsakter i overensstemmelse med artikel 290 i TEUF
   for så vidt angår kriterierne for kvalificering og udvælgelse samt proceduren for udpegelsen af
   topdomæneadministratoren. I henhold til artikel 19, stk. 2, i forordning (EU) 2019/517 træffer
   Kommissionen inden den 12. oktober 2021 de nødvendige foranstaltninger med henblik på at
   udpege en enhed som topdomæneadministrator for forvaltning og administration af
   topdomænet .eu og indgår en kontrakt med denne.
   2.        HØRINGER FORUD FOR RETSAKTENS VEDTAGELSE
   I overensstemmelse med artikel 18, stk. 4, i forordning 2019/517 har Kommissionen foretaget
   omfattende eksperthøringer forud for vedtagelsen af denne delegerede forordning.
   Kommissionen har navnlig hørt medlemsstaterne om internetforvaltning gennem Gruppen på
   Højt Plan vedrørende Forvaltning af Internettet ("gruppen"). Gruppen fungerer som en
   platform, hvor Kommissionen og medlemsstaterne udveksler oplysninger og når til enighed
   om en bred vifte af emner, der vedrører internetforvaltning. Repræsentanter for Rådet for Den
   Europæiske Union og Europa-Parlamentet blev også inviteret til at deltage i de af gruppens
   møder, hvor denne delegerede retsakt blev drøftet. Høringerne fandt sted på tre møder i
   gruppen (juni, oktober og november 2019) og via en onlinehøring, hvor gruppens medlemmer
   fik mulighed for at indgive skriftlige bemærkninger til udkastet til delegeret retsakt.
   Høringerne viste generel støtte blandt medlemsstaterne til Kommissionens udkast til forslag.
   Forskellige aspekter af udkastet blev drøftet, f.eks. vigtigheden af at sikre gennemsigtighed i
   vurderingen af, om udvælgelseskriterierne er opfyldt, vigtigheden af at sikre konkurrence i
   den generelle udvælgelsesproces og betydningen af at have indført bestemmelser for det
   tilfælde, at forhandlingerne om en aftale afbrydes. I forbindelse med registratorens opgaver,
   som topdomæneadministratoren i specifikke tilfælde kan blive bedt af Kommissionen om at
   udføre, påpegede nogle repræsentanter for medlemsstaterne også, at det er vigtigt at sikre
   rimelig og lige behandling af tredjepartsregistratorer. Kommissionen bekræftede, at den tog
   hensyn til medlemsstaternes bemærkninger og indarbejdede dem i den delegerede retsakt, og
   at visse mere generelle bemærkninger fra medlemsstaterne også vil blive taget i betragtning i
   forbindelse med andre trin i udvælgelsesproceduren, for eksempel i forbindelse med
   indkaldelse af interessetilkendegivelser for rollen som topdomæneadministrator.
   1
           EUT L 91 af 29.3.2019, s. 25.
   2
           EFT L 113 af 30.4.2002, s. 5.
   3
           EUT L 162 af 30.4.2004, s. 40.
DA                                                  1                                              DA
 ---pagebreak---    Kommissionen offentliggør udkastet til delegeret forordning på sit websted med henblik på en
   fire uger lang offentlig høring, før forordningen vedtages.
   3.        JURIDISKE ASPEKTER AF DEN DELEGEREDE RETSAKT
   Denne delegerede forordning består af tre overordnede dele.
   I den første del præsenteres retsaktens formål og anvendelsesområde.
   Den anden del indeholder udvælgelsesprocedurens kvalificeringskriterier og
   udvælgelseskriterier. I henhold til artikel 3 skal en enhed for at være kvalificeret til at deltage
   i udvælgelsesproceduren:
   -        være en nonprofitorganisation, der består af en enkelt organisation eller af et
   konsortium af organisationer. Hvis en eller flere af de organisationer, der tager del i
   konsortiet, er en kommerciel organisation, skal ansøgningen omfatte oplysninger om, hvilke
   foranstaltninger konsortiet agter at træffe for at garantere juridisk og finansiel adskillelse af
   eventuelle kommercielle aktiviteter fra funktionen som .eu-topdomæneadministrator
   -        have sit vedtægtsmæssige hjemsted, hovedkontor eller hovedforretningssted i Unionen
   (gælder for alle organisationer, hvis ansøgeren er et konsortium). Af ansøgningen skal det
   også udtrykkeligt fremgå, hvilken medlemsstat organisationen er registreret i
   -        udføre sine opgaver som hovedkontrahent, ikke som mellemmand eller
   underkontrahent, undtaget i specifikke tilfælde, f.eks. hvis det er nødvendigt for at udføre
   arbejdet og efter skriftlig tilladelse fra Kommissionen.
   Alle kvalificerede ansøgere vil blive rangordnet på grundlag af følgende udvælgelseskriterier:
   -        Tjenestekvalitet (vægt: 40%): ansøgerne skal dokumentere, hvordan de lever op til
   kravene i forordning (EU) 2019/517, hvori det fastsættes, at topdomænet .eu skal forvaltes på
   en måde, der sikrer en høj tjenestekvalitet. De skal også dokumentere, at de vil sikre et højt
   niveau af sikkerhed og tillid til topdomænet .eu ved at anvende de mest avancerede
   foranstaltninger og bedste praksis.
   -        Menneskelige og tekniske ressourcer (vægt: 30 %): ansøgerne skal fremlægge
   oplysninger om deres menneskelige og tekniske ressourcer til at organisere, administrere og
   forvalte topdomænet .eu. De skal fremlægge nøjagtige oplysninger om, hvilken type
   organisation, administration og forvaltning de har til hensigt at etablere for at kunne udføre de
   pågældende opgaver. Ansøgerne skal også give oplysninger om deres ressourcer, herunder
   deres menneskelige og tekniske kapacitet, til at kunne fungere som registrator, hvis
   Kommissionen kræver, at de udfører registratorens opgaver for at opfylde specifikke
   politikmål forbundet med formålet i forordning 2019/517 om at fremme tilgængeligheden og
   brugen af topdomænet .eu.
   -        Finansieringsevne og efterlevelse af reglerne (vægt: 30 %): ansøgerne skal fremlægge
   detaljerede oplysninger, der dokumenterer et passende niveau af finansiel sikkerhed og
   stabilitet, og at der anvendes principper for forsvarlig økonomisk forvaltning.
   I tredje del fastsættes rammerne for udvælgelsesproceduren. Kommissionens vil gennemføre
   proceduren på en åben og gennemsigtig måde, og den kan søge bistand fra eksterne eksperter.
   Proceduren består af to faser:
   -        Den første fase omfatter kontrol af, om kandidaterne er kvalificerede. I denne fase
   foretager Kommissionen en indledende kontrol på grundlag af kvalificeringskriterierne, og
   den offentliggør en liste over kvalificerede ansøgere.
DA                                                  2                                                  DA
 ---pagebreak---    -       Den anden fase omfatter en rangordning og udpegelsen af topdomæneadministratoren.
   I denne fase rangordner Kommissionen de kvalificerede ansøgere på grundlag af
   udvælgelseskriterierne. Kommissionen vedtager derefter en afgørelse om udpegelse af den
   ansøger, der står øverst på ranglisten, som topdomæneadministrator.
   Hvis en af parterne afbryder kontraktforhandlingerne, udpeger Kommissionen den næste
   kvalificerede ansøger på ranglisten. Er dette ikke muligt, iværksætter Kommissionen en ny
   indkaldelse af ansøgninger med henblik på at udvælge en topdomæneadministrator.
DA                                                 3                                         DA
 ---pagebreak---                 KOMMISSIONENS DELEGEREDE FORORDNING (EU) …/…
                                               af 14.5.2020
      om supplerende regler til Europa-Parlamentets og Rådets forordning (EU) 2019/517
     vedrørende kriterierne for kvalificering og udvælgelse og proceduren for udpegelse af
                           topdomæneadministratoren for topdomænet .eu
                                           (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2019/517 af 19. marts
   2019 om gennemførelse af topdomænet .eu og dets funktion og om ændring og ophævelse af
   forordning (EF) nr. 733/2002 og om ophævelse af Kommissionens forordning (EF)
   nr. 874/20044, særlig artikel 8, stk. 1, og
   ud fra følgende betragtninger:
   (1)     Formålet med denne forordning er at fastsætte kriterierne for kvalificering og
           udvælgelse og proceduren for udpegelse af den topdomæneadministrator, der får
           overdraget ansvaret for at organisere, administrere og forvalte topdomænet .eu.
   (2)     Topdomæneadministratoren bør udvælges på grundlag af en åben, gennemsigtig og
           ikkediskriminerende udvælgelsesprocedure, der sikrer en fair og konkurrencepræget
           udvælgelsesproces. Med henblik herpå og for at opnå det størst mulige antal egnede
           ansøgere bør indkaldelsen af interessetilkendegivelser offentliggøres i Den
           Europæiske Unions Tidende.
   (3)     Kommissionen bør organisere udvælgelsesproceduren i to faser for at sikre, at
           processen er gennemsigtig, og at ressourcerne bruges effektivt.
   (4)     I procedurens første fase bør Kommissionens kontrollere, om ansøgerne er
           kvalificerede, for at sikre, at de lever op til de minimumskarakteristika,
           topdomæneadministratoren skal besidde i henhold til forordning (EU) 2019/517.
   (5)     I procedurens anden fase bør Kommissionen etablere en rangordning af de
           kvalificerede ansøgere på baggrund af kriterier, der sikrer, at organisationen,
           administrationen og forvaltningen af topdomænet .eu opfylder målsætningerne om at
           understøtte det digitale indre marked, opbygge en EU-onlineidentitet og tilskynde til
           grænseoverskridende onlineaktiviteter. For at sikre, at disse mål bliver nået, bør
           Kommissionen i udvælgelsesproceduren sørge for en passende vægtning af
           tjenestekvalitet, de afsatte menneskelige og tekniske ressourcer og ansøgernes
           finansieringsevne.
   (6)     For at sikre hensigtsmæssigt og rettidigt tilsyn med topdomæneadministratorens
           kernefunktioner, bør den infrastruktur, der er nødvendig for at udføre disse funktioner,
           befinde sig inden for Unionen. Infrastrukturen bør bl.a. omfatte de nødvendige
           software- og hardwarefaciliteter samt andre faciliteter, der er nødvendige for
   4
           EFT L 91 af 29.3.2019, s. 25.
DA                                                   4                                              DA
 ---pagebreak---           administration, funktion og forvaltning af topdomænet .eu, som f.eks. databasen med
          registreringsdata for topdomænet, databasen for akkrediterede registratorer for
          topdomænet, den primære autoritative server for topdomænet, datadeponering hos
          tredjemand af topdomænets zonefil og oplysninger om domænenavnsregistreringer,
          det offentlige søgetjenestesystem og webstedet med ajourført information om
          registreringspolitikken for topdomænet.
   (7)    For at sikre et passende forvaltningsniveau for topdomænet .eu bør der i den
          indkaldelse af interessetilkendegivelser, som Kommissionen offentliggør, på grundlag
          af udvælgelseskriterierne fastsættes et mindstekrav, som ansøgerne skal opfylde for at
          kunne blive udpeget som topdomæneadministrator.
   (8)    Kommissionen bør for at sikre gennemsigtighed i proceduren begrunde sine
          afgørelser, som bør videreformidles til ansøgerne.
   (9)    Den ansøger, der opnår den højeste evalueringsscore, bør udpeges som
          topdomæneadministrator. Hvis der ikke indgås nogen aftale med den udpegede
          topdomæneadministrator, bør Kommissionen kunne udpege den næste kandidat på
          ranglisten som topdomæneadministrator.
   (10)   For at sikre en fair og konkurrencepræget procedure for udvælgelse af
          topdomæneadministratoren, som senest skal være afsluttet den 12. oktober 2021 med
          underskrivelse af en kontrakt, bør denne forordning træde i kraft på dagen efter
          offentliggørelsen i Den Europæiske Unions Tidende —
   VEDTAGET DENNE FORORDNING:
                                                  Artikel 1
                                                 Genstand
   Ved denne forordning fastsættes kriterierne for kvalificering og udvælgelse og proceduren for
   udpegelse af topdomæneadministratoren for topdomænet .eu i overensstemmelse med
   principperne om åbenhed, gennemsigtighed og ikkediskrimination.
                                                  Artikel 2
                                         Kriterier for kvalificering
   1.       Topdomæneadministratoren skal være en nonprofitorganisation, der er oprettet i
            overensstemmelse med en medlemsstats lovgivning. Topdomæneadministratorens
            vedtægtsmæssige hjemsted, hovedkontor og hovedforretningssted skal befinde sig
            inden for Unionens område.
   2.       Den infrastruktur, som er nødvendig for at udføre de kernefunktioner, der er fastsat i
            artikel 5, stk. 2, skal befinde sig inden for Unionens område.
   3.       Hvis et konsortium af virksomheder eller en gruppe af kontrahenter opretter en
            nonprofitorganisation, skal alle organisationer, der indgår i et sådant konsortium eller
            en sådan gruppe, have deres forretningssted, centraladministration og
            hovedvirksomhed inden for Unionen.
   4.       Topdomæneadministratoren skal varetage sine opgaver som hovedkontrahent. Det er
            kun tilladt at gøre brug af underleverandører, hvis dette er nødvendigt for at udføre
            arbejdet og efter forudgående skriftlig aftale med Kommissionen.
DA                                                    5                                              DA
 ---pagebreak---                                            Artikel 3
                                         Ansøgninger
   1. Det skal klart og tydeligt fremgå af ansøgningen, i hvilken medlemsstat
      nonprofitorganisationen er registreret, og den skal indeholde fyldestgørende
      oplysninger om placeringen af organisationens vedtægtsmæssige hjemsted,
      hovedkontor og hovedforretningssted.
   2. Hvis nonprofitorganisationen oprettes af et konsortium af virksomheder eller en
      gruppe af kontrahenter, skal ansøgningen indeholde oplysninger om rolle og status
      for hvert medlem af konsortiet eller gruppen, herunder alle de oplysninger, der
      kræves i henhold til stk. 1.
   3. Hvis en eller flere af de enheder, der tager del i konsortiet eller gruppen, er en
      kommerciel enhed, skal ansøgningen omfatte oplysninger om, hvilke foranstaltninger
      konsortiet eller gruppen agter at træffe for at garantere finansiel og juridisk
      adskillelse af eventuelle kommercielle aktiviteter fra funktionen som
      topdomæneadministrator.
   4. Ansøgningen skal indeholde en beskrivelse af nonprofitorganisationens interne
      organisation og være vedlagt alle de bilag, der kræves ifølge indkaldelsen af
      interessetilkendegivelser vedrørende rollen som topdomæneadministrator.
                                           Artikel 4
                                        Tjenestekvalitet
   1. Topdomæneadministratoren skal tilstræbe fremragende kvalitet i driften og sikre
      tjenester af høj kvalitet til konkurrencedygtige priser. Kommissionen vurderer
      kvalificerede ansøgeres evne til at levere den krævede tjenestekvalitet. Dette kriterie
      udgør 40 % af den samlede evalueringsscore.
   2. Ansøgerne skal give oplysninger om deres erfaring med organisation, administration
      og forvaltning af domænenavne.
   3. Ansøgerne skal beskrive, hvordan de agter at forvalte topdomænet .eu på en måde,
      der sikrer et højt niveau af tjenestekvalitet, under hensyntagen til de mindstekrav til
      funktioner og præstationer hos registreringstjenester for landekodetopdomæner, som
      er fastsat af Internet Corporation for Assigned Names and Numbers.
   4. Ansøgerne skal beskrive, hvilke foranstaltninger de agter at indføre for at sikre et
      højt niveau af sikkerhed og tillid til topdomænet .eu.
                                           Artikel 5
                            Menneskelige og tekniske ressourcer
   1. Kommissionen vurderer ansøgerens menneskelige og tekniske ressourcer. Dette
      kriterie udgør 30 % af den samlede evalueringsscore.
   2. Ansøgerne skal indgive oplysninger om deres menneskelige og tekniske ressourcer
      og beskrive, hvordan disse ressourcer er tilstrækkelige til at udfylde følgende
      funktioner:
      (a)    organisere, administrere og forvalte topdomænet .eu, herunder vedligeholde de
             tilhørende databaser og de dertil knyttede offentlige søgetjenester, registrere
             domænenavne,          føre      registret   over      domænenavne,        drifte
DA                                             6                                              DA
 ---pagebreak---              topdomæneadministratorens servere og oprette og forvalte topdomænets
             zonefiler
      (b)    sikre høj kvalitet, gennemsigtighed, sikkerhed, stabilitet, forudsigelighed,
             pålidelighed, tilgængelighed, effektivitet, ikkediskrimination, rimelige
             konkurrencevilkår og forbrugerbeskyttelse i forbindelse med leveringen af
             deres tjenester.
   3. Ansøgerne skal i deres ansøgning beskrive, hvilken type organisation, administration
      og forvaltning de agter at indføre for at varetage de funktioner, der er henvist til i stk.
      2, herunder:
      (a)    menneskelige ressourcer og de nødvendige systemer
      (b)    software og hardware
      (c)    nødvendige faciliteter for at drive og forvalte topdomænet .eu.
   4. Ansøgerne skal beskrive, hvordan deres ressourcer, herunder deres menneskelige og
      tekniske kapacitet, er tilstrækkelige til at udføre opgaven som registrator, for det
      tilfælde at Kommissionen anmoder topdomæneregistratoren om at varetage denne
      opgave for at opfylde specifikke politikmål. Ansøgerne skal også oplyse, hvordan
      allokeringen af sådanne ressourcer til udførelse af registratorens opgaver lever op til
      kravene i artikel 7, stk. 2, i forordning (EU) nr. 2019/517.
   5. Ansøgerne skal oplyse, hvordan de planlægger at etablere en fuldstændig
      organisatorisk og operationel struktur til at kunne begynde at fungere som
      topdomæneadministrator fra den 13. oktober 2022.
                                           Artikel 6
                         Finansieringsevne og efterlevelse af reglerne
   1. Kommissionen vurderer de kvalificerede ansøgeres finansieringsevne. Dette kriterie
      udgør 30 % af den samlede evalueringsscore.
   2. Ansøgerne skal:
      (a)    dokumentere et niveau af finansiel sikkerhed og stabilitet, der er tilstrækkeligt
             til, at de kan udføre topdomæneadministratorens opgaver
      (b)    fremlægge fyldestgørende oplysninger om de forventede omkostninger og
             kapitalbehov, der er forbundet med at organisere, administrere og forvalte .eu-
             topdomænet, den tilrådighedværende kapital og forsikring, en indtægtsmodel,
             herunder en prissætningsmodel, en analyse af det relevante marked, en
             markedsføringsplan og forholdsregler i tilfælde af afbrydelse af driften
      (c)    beskrive, hvordan de anvender principper for forsvarlig økonomisk forvaltning
      (d)    fremlægge oplysninger om, hvilke gebyrer de agter at anvende, og beskrive,
             hvordan gebyrernes størrelse fastsættes på grundlag af de afholdte
             omkostninger.
   3. Ansøgerne skal fremlægge oplysninger om, hvilke eksterne audits de vil gennemføre
      for at dokumentere, at forordning (EU) 2019/517 er overholdt.
DA                                             7                                                  DA
 ---pagebreak---                                               Artikel 7
                                       Udvælgelsesprocedure
   1.      Kommissionen gennemfører en åben, gennemsigtig og ikkediskriminerende
           udvælgelsesprocedure for at vælge topdomæneadministratoren. Indkaldelsen af
           interessetilkendegivelser offentliggøres i Den Europæiske Unions Tidende.
           Ansøgerne skal have mindst 30 arbejdsdage til at indgive deres ansøgning.
   2.      Kommissionen kan søge rådgivning og bistand hos eksterne eksperter til at analysere
           og/eller bedømme ansøgningerne. Disse eksterne eksperter udvælges på grundlag af
           deres ekspertise og høje grad af uafhængighed og upartiskhed.
                                              Artikel 8
         Første fase af udvælgelsen — kontrol af opfyldelsen af kvalificeringskriterierne
   1.      Ansøgerne skal indsende deres ansøgninger til Kommissionen i overensstemmelse
           med instrukserne i indkaldelsen af interessetilkendegivelser.
   2.      Kommissionen kan anmode ansøgerne om at give yderligere oplysninger om
           opfyldelsen af kvalificeringskriterierne inden for en fastsat frist. Kommissionen skal
           som en del af kontrollen af, om en kandidat er kvalificeret, vurdere:
           (a)   om ansøgningen blev indgivet inden udløbet af den frist, der fremgår af
                 indkaldelsen af interessetilkendegivelser
           (b)   om de krav, der fremgår af artikel 2 og 3, er opfyldt
           (c)   om ansøgningen er fuldstændig, og om ansøgeren har indgivet yderligere
                 oplysninger, som Kommissionen har anmodet om i henhold til stk. 2, hvis
                 relevant.
   3.      Senest 40 arbejdsdage efter ansøgningsfristens udløb beslutter Kommissionen, om
           ansøgerne er kvalificerede som kandidater. Hvis Kommissionen finder, at en ansøger
           ikke opfylder kvalificeringskriterierne, skal den begrunde sin afgørelse. Den skal
           straks meddele ansøgeren sin afgørelse.
   4.      Kommissionen offentliggør listen over kvalificerede ansøgere.
                                              Artikel 9
     Anden fase af udvælgelsen — rangordning af de kvalificerede ansøgere og udpegelse af en
                                      topdomæneadministrator
   1.      Senest 80 arbejdsdage efter offentliggørelsen af listen over kvalificerede ansøgere
           rangordner Kommissionen på grundlag af udvælgelseskriterierne de kvalificerede
           kandidater, der opfylder mindstekravet til evalueringsscoren, som fremgår af
           indkaldelsen af interessetilkendegivelser.
   2.      Kommissionen meddeler de kvalificerede kandidater den endelige rangliste.
   3.      Kommissionen udpeger den ansøger med den højeste evalueringsscore som
           topdomæneadministrator. Den offentliggør afgørelsen om udpegelse af
           topdomæneadministratoren i Den Europæiske Unions Tidende.
DA                                                8                                               DA
 ---pagebreak---                                              Artikel 10
            Udpegelse af topdomæneadministratoren, hvis der ikke indgås en kontrakt
   Hvis kontraktforhandlingerne mellem den udpegede topdomæneadministrator og
   Kommissionen afsluttes uden indgåelse af en kontrakt, udpeger Kommissionen den næste
   kandidat på listen som topdomæneadministrator. Hvis dette ikke er muligt, gennemfører
   Kommissionen en ny udvælgelsesprocedure for at vælge en topdomæneadministrator.
                                             Artikel 11
                                           Ikrafttræden
   Denne forordning træder i kraft dagen efter dens offentliggørelse i Den Europæiske Unions
   Tidende.
   Denne forordning er bindende i alle enkeltheder og gælder umiddelbart i hver medlemsstat.
   Udfærdiget i Bruxelles, den 14.5.2020.
                                               På Kommissionens vegne
                                               Formand
                                               Ursula VON DER LEYEN
DA                                               9                                           DA